У Грчкој, где је покрет отпора добио обележја народноослободилачког покрета, дошло је од октобра 1943. до фебруара 1944. године до грађанског рата између ЕАМ-а (Грчки народноослободилачки фронт), чије су језгро представљали комунисти, односно његове оружане силе ЕЛАС, и команданта војних формација пуковника Наполеона Зерваса ЕДЕС-а (Етникос Демократикос Елиникос Стратос). Уједињавању ројалистичких снага против комуниста увелико су кумовали Британци. Грчки грађански рат обновиће се после британске интервенције 3. децембра 1944. против снага ЕАМ-а, под оптужбом да желе да заузму престоницу и силом завладају у Грчкој. ЕАМ су сломиле интервенционистичке британске снаге које су имале Черчилову поруку да поступају као у неком освојеном граду у којем је локална побуна у току.